A tous ceulx qui ces presentes lettres verront et ourront, salut. Nous, Hugues Noblet, licencie en lois, conseillier de monseigneur le duc de Bourgoingne et lieutenant general de noble seigneur messire Phelippe de Courcelles, chevalier, seigneur de Poullans et dauvillers, conseillier, chambellan de mondit seigneur le duc et son bailli de Dijon, savoir faisons que ja pieca, cest assavoir le lundi dixiesme jour de mars qui fut lan mil quatre cens cinquante et neuf, comparans judicialment pardevant ledit monseigneur le bailli audit Dijon, religieuse personne frere Jehan de Bourgoingne, religieulx et procureur des religieulx abbe et couvent du monastere de Cisteaulx, estant avec lui honnorable homme et saige maistre Estienne Berbisey, leur conseillier dune part, et honnorable homme Ayme Bargeot, lors conseillier et procureur de mondit seigneur le duc oudit bailliaige, estant avec lui honnorable homme et saige maistre Guillaume de Vendenesse, aussi par lors advocat dicellui mondit seigneur oudit bailliaige dautre part, sur la main levee et restitution que lors queroient lediz religieulx des biens confisquez de feu Richart Grosoudot, jaidiz des Barres dorsans, narroit […] mis au dernier supplice pour ses demerites. Lesquelx biens iceulx religieulx disoient a eulx devoir competer et appartenir par la coustume de Bourgoingne, pour ce que ledit Richart estoit leur homme en toute justice ainsi quilz disoient, car ilz se disoient avoir toute justice esdictes Barres en leurs heritaiges et sur leurs hommes dont ilz disoient ledit Richart Grosoudot estre lun. Fut appoinctie par mondit seigneur le bailli que iceulx religieulx feroient examiner sur la joyssance de ladicte haulte justice quilz se disoient avoir esdites Barres et sur ledit feu Richart et en son mex, jusques au nombre de dix tesmoings et au dessoubz, et y joindroient tous tiltres extraiz de leurs papiers de justice et autres choses dont aidier se vouldroient. Et [semblablement ledit] procureur de mondit seigneur cercheroit et feroit cerchier en la chambre des comptes de mondit seigneur le duc a Dijon tout ce quil y pourroit trouver servant au prouffit de mondit seigneur en ceste [partie], et seroit le tout mis devers la court dudit bailliaige pour au surplus appoinctier lesdites parties, par droit ou autrement commil seroit de raison, au samedi apres le dyemenche de Letare [Ihrlm XXIXe jour dudit] mois de mars lors suigvant et pieca passe, qui pour ce leur fut assigne. Et cependant le receveur de lespargne sursoyeroit de proceder ou faire proceder a la vendition desdiz biens, [lesquelx demourant] tousjours soubz la main de mondit seigneur sans y riens faire de nouvel dune part ne dautre jusques a ce que autrement y feust appoinctie et ordonne. En satisfaisant auquel appoinctement le XXe jour dudit mois de mars lan que dessus, iceulx religieulx baillerent leur intendit et escriptures devers ladicte court, disans en effect par icelles quil estoit vray que a cause de la fondation de ladicte eglise et abbaye de Cisteaux, lesdiz religieulx estoient seigneurs en toute justice haulte, moyenne et basse avec messire Jehan de Chissey, et celui ou ceulx qui auroit ou auroient cause de feu Guillaume de Ruffey de certaine rue estant au lieu des Barres dorsans, nommes vulgalment la Rue de Villers, que tous les manans et habitans en icelle Rue de Villers estoient leurs subgectz et juridicques en toute justice et juridition, et laquelle justice et juridition se excercoit au prouffit commun desdictes parties. Cest assavoir desdiz religieulx pour la moitie, disoient oultre iceulx religieulx quilz avoient audit lieu des Barres, en ladicte Rue de Villers, pluseurs mex et hommes qui estoient en vulgal lengaige hommes lieges desdiz religieulx, et leurs subgectz et juridiques, seulz et pour le tout, en toute justice haulte, moyenne et basse, mere et mixte, impere. Quil estoit vray que sur ledit feu Richart Grosoudot et ou mex ouquel il estoit demeurant audit lieu des Barres, a son vivant, iceulx religieulx abbe et couvent avoient toute justice haulte, moyenne et basse, seulz et pour le tout, que en ladicte Rue de Villers de toute enciennete, voire telle quil nestoit memoire du commancement ne du contraire pour excercer ladicte justice et juridition au prouffit desdiz religieulx et consors. Ilz avoient leurs juges et autres officiers qui excercoient icelle justice en et sur les demeurans en icelle rue, et autres delinquans en icelle, et ou finaige et territoire. Et semblablement iceulx religieulx avoient leur juge qui excercoit la justice es mex et sur les manans en iceulx qui leur appartenoient, seul et pour le tout, desquelx estoit le mex et les appartenances que souloit tenir ledit feu Richart Grousoudot. Et avoient droit iceulx religieulx de faire et establir juge seculier et qui avoit la congnoissance, pugnicion et correction de tous cas civilz et criminelz quelz quilz feussent, et tant en ladite Rue de Villers avec leurs consors et es mex et sur leurs hommes y demeurans que sur les autres a eulx appartenans, seul et pour le tout comme dit est. Voire avoient droit de prendre ou faire prendre et emprisonner par leurs gens et officiers, en prison, en fers et en seez, et autrement ceulx qui avoient commis delictz selon lexhigence du cas en leurdicte justice feust en commun ou en particulier comme dit est. Avoient aussi accoustume de toute enciennete iceulx religieulx de faire proceder par leur dit juge seculier, contre ceulx que lon avoit trouve avoir delinque et qui avoient commis crimes quant ilz sestoient absentez et renduz fugitifz desdiz lieux, ou ilz avoient la justice, feuse en commun ou en particulier, par edictz et bannissemens et par declaration de leurs biens confisquez au prouffit desdiz religieulx, selon lexigence des cas que par ce que dit est. Considere que ledit feu Richart Grosoudot estoit subgect et juridique desdiz religieulx en toute justice, mesmement en haulte justice, et leur homme liege a parler selon leur commun lengaige, il apparissoit que puis que icellui Richart avoit confisque son corps, quil avoit confisque ses biens meubles, acquestz et autres envers lesdiz religieulx, ses seigneurs haulx justiciers, selon la coustume notoire et generale, notoirement et generalement gardee ou duchie de Bourgoingne lors nouvellement auctorizee, approuvee et confirmee par les nouvelles coustumes redigees par escript. Disoient encores iceulx religieulx que, pour raison de ce que ledit procureur les avoit aucunement moleste et empesche en leur encienne joyssance, mesmement sur ce quilz pretendoient lesdiz biens dudit feu Richart estre a eulx acquis et confisque, dez que il avoit confisque son corps et que sur luy ilz avoient toute justice mesmement la haulte, ilz estoient venuz a plaintif devers mondit seigneur le bailli comme au preside de la province. Par lequel, sur les choses avant dictes, avoit juridiquement et par bonne justice estre appoincte que iceulx religieulx bailleroient leur intendit de ce que dit est pour sur icellui faire informations et enqueste jusques au nombre de dix tesmoings et au dessoubz, commil est cy devant contenu. Pour lesquelles choses et autres a supplier par mondit seigneur le bailli ou son lieutenant, tendoient et concluoient iceulx religieulx afin quil feust dit, sentencie et prononce eulx estre seigneurs en toute justice de ladicte Rue de Villers, et que les manans en icelle estoient leurs subgectz et juridiques, et aussi quilz avoient toute justice seulz et pour le tout sur les demeurans es mex qui seroient declairez en ladicte information, mesmement en cellui que souloit tenir ledit feu Richart oudit villaige des Barres. Et que ledit procureur de mondit seigneur feust condempne de soy desister et departir de tous troubles et empeschemens, et den laissier joyr et user deslors en avant iceulx religieulx plainnement, paisiblement et sans contredit en implorant droit, et loffice du juge en ce qui fait a implorer. Et sur iceulx leursdiz faiz firent examiner six tesmoings par le scribe dudit bailliaige a ce commis, et au jour pour ce assigne, qui fut ledit XXIXe jour de mars oudit an mil quatre cens cinquante et neuf, lesdictes parties comparans judicialment fut par mondit seigneur le bailli renouvelle ledit appoinctement selon sa forme a certain jour suigvant. Et en oultre fut par lui appoincte, au regart desdiz biens confisquez dudit feu Richart tant meubles que heritaiges, quilz seroient baillez a caution, laye esdiz religieulx pour les garder et gouverner soubz la main de mondit seigneur. Cest assavoir les heritaiges pour les faire labourer et cultiver feust a rend terre ou autrement au prouffit de qui ilz devroient appartenir, et les meubles par inventoire et a tauxe qui seroit faicte, et leur baillier a ladicte caution, laye qui les promectroit de rendre ou lextimation diceulx sil estoit dit quilz deussent appartenir a mondit seigneur. Et fut par icellui mondit seigneur le bailli mande a Gauthier Robin, scribe dudit bailliaige au siege de Saint Jehan de Loone, que en recevant ladicte caucion il delivrast esdiz religieux ou a leur dit procureur iceulx biens, mesmement lesdiz meubles, par tauxe et inventoire soubz ladicte main de mondit seigneur comme dit est. Lequel appoinctement a appoinctier les parties par droit ou autrement ainsi quil seroit de raison fut encoires renouvelle depuis par pluseurs et diverses fois en appoinctant que icelles parties exhiberoient dune part et dautre tout ce que exhiber vouldroient pour justiffier leur intention. Durans lesquelx renouvellemens iceulx religieulx exhiberent pluseurs registres et papiers de court avec pluseurs informations et sentences, tant donnees oudit bailliaige que autrement, de pluseurs cas de haulte justice advenuz en leur dicte seigneurie, pour justiffier de leur joyssance et possession de ladicte haulte justice audit lieu. Et combien que ledit appoictement tant a appoinctier que a ouyr droit ait estre encoires renouvelle depuis par pluseurs et diverses fois durant le temps et terme de huit ans ou environ, et que pluseurs intimacions aient este faictes audit procureur de mondit seigneur tant audit feu Ayme Bargeot, a son vivant, que a maistre Jehan Joly, a present procureur dicellui mondit seigneur oudit bailliaige, de mectre devers la court tout ce que mectre y vouldroient. Touteffois ilz ny ont riens mis ains et jourduy date de cestes comparans judicialment par devant nous en la court dudit bailliaige audit Dijon, ledit maistre Jehan Joly, licencie en lois, conseillier de mondit seigneur et sondit procureur oudit bailliaige, estant avec lui noble homme et saige maistre Pierre Baudot, licencie en lois et en decret, conseillier de mondit seigneur et son advocat fiscal oudit baillliaige dune part, et Philibert Duchet, clerc, procureur et en nom de procureur desdiz religieulx abbe et couvent de Cisteaulx dautre part. Apres ce que par ledit procureur diceulx religieulx nous a este requis, que leur voulsissions dire droit en ceste partie ou autrement les appoinctier, ainsi quil seroit de raison, par lesdiz procureur et advocat de mondit seigneur. Illec presens a este dit quilz avoient et ont este par pluseurs et diverses fois en la chambre des comptes de mondit seigneur a Dijon y serchier et faire cerchier par mainteffois sil y avoit riens servant au prouffit de mondit seignour en ceste partie, et ny avoient riens peu trouver et de ce nous ont quis acte pour leur descharge que leur avons octroye, et au surplus ont dit quilz se rapportoient a nous de faire et dire droit ausdictes parties sur ce qui estoit devers ladicte court. Pour quoy nous, veues les escriptures, enquestes, proces et choses exhibees du couste desdiz religieulx, actendue la multiplicacion des renouvellemens faiz par long temps en ceste partie, et les choses dessus dictes par lesdiz procureur et advocat de mondit seigneur a ce presens considere ce qui fait a considerer en ceste partie, et sur le tout en advis a grande et meure deliberation nous avons dit et declaire, disons et declairons, par notre presente sentence diffinitive, et a droit lesdiz religieulx abbe et couvent de Cisteaulx avoir la haulte justice oudit mex dudit feu Richart Grosoudot, esdictes Barres, et que ledit Richart estoit leur homme et subgect en haulte justice. Et pour ce avons dit et declaire, disons et declairons, par cestes, la confiscacion des biens dicellui feu Richart qui fut mis au dernier supplice audit Dijon pour ses demerites, et ses biens declairez estre confisquez, estre et appartenir esdiz religieulx abbe et couvent de Cistaulx au moyen que dessus. Et leur avons levee et levons la main de mondit seigneur et tous autres empeschemens pour ce a eulx y faiz, et mis en deschargeant leur caucion se aucune en avoient pour ce baillee. Et a ces choses avons condempne et condempnons ledit procureur de mondit seigneur tous despens pour ce faiz et soubtenuz dune part et dautre, compensez et pour cause. En tesmoing desquelles choses, nous avons fait mectre le grant seel de la court dudit bailliaige a ces presentes, donnees judicialment audit Dijon, le samedi apres la feste de saint Bertholomi, appostre, vint et septiesme jour daoust, par contumation faicte doffice du samedi apres la fete de lassumption Notre Dame Virge, vintiesme jour dudit mois daoust, lan mil quatre cens soixante et huit. [Sur le repli] P. Prevost.